Retail&Agrobusiness

Beneficiarii direcţi ai acestei submăsuri sunt „fermierii care au aplicat cel puţin un an Schema simplificată pentru micii fermieri din Pilonul I, implementată prin APIA, şi care doresc să cedeze exploataţia agricolă prin contract de arendă pe minim 20 de ani sau prin contract de vânzare-cumpărare”, anunţă instituţia. Aceştia sunt eligibili pentru a încasa o primă de până la 1.500 de euro/an, care va fi plătită până în decembrie 2020.

Valoarea primei anuale ce le revine beneficiarilor sM 6.5 este mai mare cu 20% faţă de suma primită în cadrul Schemei simplificate pentru micii fermieri. La prima anuală se vor adăuga sumele primite din arendă sau în urma vânzării exploataţiei. Totodată, prin această submăsură sunt sprijinite activ eforturile fermierilor care doresc să-şi mărească exploataţia agricolă.

Accesarea submăsurii şi succesul implementării presupune existenţa unei relaţii contractuale între doi fermieri. Astfel, deşi sunt plătiţi cei care cedează exploataţia, criteriile de selecţie au în vedere şi pe cei care preiau exploataţiile, fiind prioritizate acele transferuri de teren agricol care au ca efect, pe lângă mărirea suprafeţei exploatate, şi comasarea terenurilor agricole. Sprijinul oferit este o oportunitate pentru dezvoltarea unor exploataţii mai puternice care să beneficieze de fonduri europene pentru investiţii.

Alocarea disponibilă aferentă primei sesiuni de depunere de proiecte pentru submăsura 6.5 este de 112,33 milioane de euro. Sesiunea va fi deschisă în perioada 15 decembrie 2016, ora 9.00 – 15 mai 2017, ora 16.00. Modalitatea de depunere a proiectelor este cea on-line pe pagina oficială a Agenţiei, www.afir.info. Pentru întocmirea documentaţiei necesare obţinerii finanţării, solicitanţii au la dispoziţie Ghidul Solicitantului care poate fi consultat pe site-ul Agenţiei, la secţiunea „Investiţii PNDR”.

Beneficiarii eligibili pentru acest tip de finanţare acordată prin PNDR sunt fermierii care au aplicat cel puţin un an Schema simplificată pentru micii fermieri din Pilonul I, conform Titlului V din Regulamentul (UE) nr. 1307/ 2013, cu modificările şi completările ulterioare.

Solicitanţii care nu au primit sprijin de la APIA în cadrul Schemei simplificate pentru micii fermieri nu pot accesa submăsura 6.5.

Fermierii care au fost excluşi de la plată în cadrul Schemei simplificate pentru micii fermieri din Pilonul I în anul precedent celui în care a transferat exploataţia nu sunt eligibili în cadrul acestei submăsuri. De exemplu, fermierii care s-au retras din Schema simplificată pentru micii fermieri sau nu au primit plăţi în cadrul acestei scheme în anul 2015, nu mai au posibilitatea de a accesa Submăsura 6.5 în anul 2016, deoarece aceştia au obligaţia de a rămâne în Schema simplificată pentru micii fermieri cel puţin 1 an.

Fermierul va prezenta documente prin care să dovedească dreptul de proprietate. Acesta trebuie să deţină în proprietate cel puţin terenurile sau terenurile şi animalele care au făcut obiectul sprijinului în cadrul Schemei simplificate pentru micii fermieri din Pilonul I.

Fermierul trebuie, de asemenea, să transfere definitiv către alt fermier întreaga exploataţie şi drepturile de plată corespunzătoare. Transferul definitiv al exploataţiei se va face integral către un singur fermier, care trebuie să fie înregistrat la APIA. Cererea pentru transfer de exploataţie trebuie să fie înregistrată la APIA.

Transferul definitiv al terenului se poate face prin următoarele contracte acceptate: contract de vânzare-cumpărare; act de donaţie; contract de arendă încheiat pe o perioadă de minimum 20 de ani, începând cu anul depunerii cererii de finanţare.

Potrivit AFIR, scorarea unei cereri de finanţare eligibile se realizează în baza următoarelor principii de selecţie:

- principiul dimensiunii fermei transferate, prin prioritizarea celor mai mari exploataţii (maxim 30 de puncte);

- principiul comasării exploataţiilor (maxim 60 de puncte);

- principiul potenţialului agricol al zonei care vizează zonele cu potenţial determinate în baza studiilor de specialitate (maxim 5 puncte);

- principiul dreptului real de proprietate (maxim 5 puncte).

Sprijinul public nerambursabil se acordă anual, începând cu data transferului şi până la data de 31.12.2020 şi reprezintă 120% din suma anuală calculată a sprijinului pe care fermierul a primit-o în ultimul an în cadrul Schemei simplificate pentru micii fermieri din Pilonul I (maximum 1.500 de euro/ an, reprezentând 120% din suma maximă anuală calculată a sprijinului pe care fermierul a primit-o în ultimul an în cadrul Schemei simplificate pentru micii fermieri din Pilonul I).